התמיכה ברפורמה המשפטית

התמיכה ברפורמה המשפטית באה לידי ביטוי בהפגנות תמיכה בעד העברת חוקי הרפורמה המשפטית. מפגני התמיכה התחילו ב-27 במרץ, ערב השהיית החקיקה לצורך מגעים להידברות בבית הנשיא, בתגובה להתגברות אירועי המחאה נגד הרפורמה המשפטית על רקע פיטורי שר הביטחון יואב גלנט.

מוקדי הפגנות התמיכה ברפורמה הם קריית הלאום בירושלים והמתחם הכולל את מחלף השלום ורחוב קפלן בתל אביב.

הפגנות תמיכה ברפורמה המשפטית 
נערכו עצרות תמיכה במוקדים מרכזיים ברחבי הארץ. בפברואר עלה קמפיין שילוט עם המוטו "הבטחתם – תקיימו" ובו קריאה ליריב לוין ולשמחה רוטמן להשלים את החקיקה. בהמשך הוצב שילוט ברחבי הארץ עם מסרי עידוד ליריב לוין ולשמחה רוטמן, והדגשת מספר הבוחרים בגוש הימין שבחרו בהם בתקווה, לטענתם, לביצוע הרפורמה המשפטית.

ב-30 במרץ, התקיים בתל אביב מפגן תמיכה ובמרכזו "צעדת החירות: משתחררים מכבלי בג"ץ" ממוזיאון תל אביב לעבר רחוב קפלן, בהשתתפות אלפים, במהלכה ירדו המפגינים לנתיבי איילון שנחסמו לכשעתיים; בחסימה השתתפו גם חברי הכנסת אלמוג כהן ונסים ואטורי.

ב-13 באפריל התקיימה הפגנת תמיכה ברפורמה בצומת מת"ם בחיפה בהשתתפות שר התקשורת שלמה קרעי וכמאה מפגינים.

ב-15 באפריל התקיימה הפגנה ליד בית הנשיא בהשתתפות חברי הכנסת דן אילוז ועמית הלוי.

ההפגנה ב-27 באפריל 
ב-27 באפריל נערכה הפגנה לשם הבעת תמיכה ברפורמה המשפטית תחת הסלוגן "הפגנת המיליון". ראש הממשלה בנימין נתניהו והשרים יריב לוין, ישראל כ"ץ ואיתמר בן גביר קראו לציבור להשתתף בהפגנה. הוזמנו כ-5,000 אוטובוסים להסעת משתתפים בהפגנה. עלות הארגון נאמד בכשבעה מיליון ש"ח, מתוכם כשני מיליון ש"ח מכספי סיעות "הליכוד" ו"הציונות הדתית", וכמיליון ש"ח ממימון המונים. לפי הערכות המשטרה השתתפו בהפגנה כ-200 אלף איש (לטענת המארגנים הגיעו כ-600,000 איש, אך ללא כל סימוכין מקצועיים לטענה).

בין הנואמים היו שר המשפטים יריב לוין, שר האוצר בצלאל סמוטריץ', השר לביטחון לאומי איתמר בן גביר, השר במשרד המשפטים דודי אמסלם, חבר הכנסת אביחי בוארון, הרב שמואל אליהו והרב יהושע שפירא. בשעות שקדמו להפגנה ערכו חברי אקדמיה עצרת תמיכה ברפורמה בגשר המיתרים. אנשי מילואים התומכים ברפורמה קיימו צעדה מגבעת התחמושת להפגנה. מאמר המערכת בעיתון "יתד נאמן" קרא שלא להשתתף בהפגנה אך ציין שהציבור החרדי בעד הרפורמה.

ההפגנה ב-23 ביולי 
ב-23 ביולי התקיימה הפגנת תמיכה נוספת ברפורמה המשפטית במחלף קפלן בתל אביב-יפו – המוקד המרכזי של ההפגנות נגד הרפורמה, תחת הכותרת "העם איתכם השלימו את החקיקה". שרים, חברי כנסת ורבנים, דוגמת יריב לוין, עמיחי אליהו, יואב קיש, מיקי זוהר מיכל וולדיגר, משה סעדה, אביחי בוארון, ניסים ואטורי ואלמוג כהן, קראו לציבור להשתתף בהפגנה, וביקשו את סיוע הציבור במימונה.

לפי הערכות לא רשמיות בהפגנה השתתפו כ-40,000 איש, אך לטענת המארגנים השתתפו בה כ-200,000 איש ונאמו בה שרים, חברי כנסת ואישי ציבור נוספים. במקביל, מאות אנשי מילואים צעדו מרחבת הבימה לעבר גשר הקריה.

ההפגנה ב-7 בספטמבר 
ב-7 בספטמבר, לקראת הדיונים בבג"ץ בעתירות נגד חוקי הרפורמה המשפטית, נערכה בירושלים הפגנה תמיכה בחקיקה ונגד בג"ץ, שבה נאמו שרים וחברי כנסת מהקואליציה. בין השלטים שנישאו בהפגנה היא שלטים שבהם נאמר "כהנא צדק", "ברוך גולדשטיין צדק", "יגאל עמיר צדק", "עמירם בן אוליאל צדק".

מימון 
לארגוני התמיכה מספר מקורות כספיים, בהם קמפיין גיוס המונים, זאת במקביל לתרומות מתורמים פרטיים, עמותות, אנשי ציבור וסיעות בכנסת כמו "הציונות הדתית" ו"הליכוד".

עמדות

משפטנים 
המשנה לראש לשכת עורכי הדין, יצחק נטוביץ, הביע תמיכה ברפורמה.  נטוביץ ופרופסור נחום רקובר ערכו כנס תמיכה ברפורמה, בהשתתפות של 150 משפטנים, ובהם סגן נשיא בית המשפט המחוזי בדימוס משה דרורי, פרופסור טליה איינהורן וד"ר אביעד בקשי, ראש המחלקה המשפטית בפורום קהלת.

פרופ' ריצ'רד אפשטיין , משפטן אמריקני שמרני, פרסם מאמר דעה בעיתון "וול סטריט ג'ורנל" האמריקאי ויצא להגנתה של הרפורמה במערכת המשפט. במאמר נטען, כי הרפורמה איננה קיצונית והיא חיונית ליצירת בלם הכרחי לבית המשפט העליון. התובע הכללי של ארצות הברית לשעבר, מייקל מוקאסי , פרסם מאמר תמיכה ברפורמה וסבר שהיא אף מתונה מדי. גם בישראל, פרסמו המשפטן יחיאל אורן הרוש והעיתונאית אוולין גורדון, מאמרי תמיכה ברפורמה בכתבי העת השילוח, ו-Mosaic , בהתאמה.

סגן נשיא בית המשפט המחוזי בתל אביב בדימוס עודד מודריק הביע תמיכה ברוב חלקי הרפורמה, חלקם תוך הצעת שינוי כלשהו, והסתייגות מאחד הרכיבים.

שר המשפטים לשעבר פרופסור דניאל פרידמן שהציע מתווה לפשרה, אומנם התנגד לרוב חלקי הרפורמה, אך הביע תמיכה חלקית בחלק מהסעיפים.

שופט בית המשפט העליון בדימוס יעקב טירקל הביע תמיכה חלקית ברפורמה. עם זאת, הבהיר שאין לגעת בוועדה למינוי שופטים, שפסקת התגברות מצריכה רוב מיוחד של לפחות 70 חברי כנסת, שעל הייעוץ המשפטי להיות מחייב, ושיש להשאיר את עילת הסבירות למקרים של חוסר סבירות קיצוני.

אנשי ציבור 
רבנים מהציונות הדתית, בהם הרב דב ליאור, הרב אורי שרקי, הרב שלמה אבינר והרב שמואל אליהו, שיגרו מכתבי תמיכה בהמשך חקיקת הרפורמה.

120 פרופסורים הביעו את דעתם כי נדרשת רפורמה במערכת המשפט שלדעתם הסיגה את גבול הרשויות האחרות. כ-380 פרופסורים ודוקטורים נוספים, בהם מספר זוכי פרס ישראל, הצטרפו לעצומה בעד הרפורמה, אולם חלקם הסתייגו באופן פומבי מחלקים ממנה. פרופסור אבי שמחון, איש ליכוד ויו"ר המועצה הלאומית לכלכלה מינואר 2023, הצטרף לתמיכה ברפורמה. פרופסור ירון זליכה טען כי הרפורמה תסייע לכלכלת ישראל, אך הוא מציע בה שינויים. זוכה פרס נובל לכלכלה פרופסור ישראל אומן הביע אף הוא תמיכה ברבים מסעיפי הרפורמה אך גם התנגדות לפסקת ההתגברות, ודחה את הטענות לפגיעה כלכלית בעקבות הרפורמה.

צה"ל 
אל"ם במילואים מאיר מוסט, מפקד טייסת 69 לשעבר, הוקיע את הצהרתם של הטייסים שהודיעו שלא יתייצבו לאימונים והביע את תמיכתו ברפורמה. באפריל 2023, בשבועות שלפני חקיקת צמצום עילת הסבירות איימו אנשי מילואים כי יפסיקו את התנדבותם בצה"ל, מה שהוביל לפרסום עצומה נגדית תחת הכותרת "לא מתגרשים מאחים – מתנגדים לסרבנות".

גלריית תמונות

ראו גם
 הרפורמה המשפטית בישראל (2023)
 המחאה נגד הרפורמה המשפטית

קישורים חיצוניים 

 כל מה שיש לדעת על הרפורמה הנדרשת במערכת המשפט, באתר פורום קהלת
 קמפיין לקידום הרפורמה המשפטית, באתר תקומה 23
 הרפורמה לתיקון מערכת המשפט, באתר זמן תיקון
 יחיאל אורן הרוש "הרפורמה במערכת המשפט: כתב הגנה", באתר כתב עת השילוח

הערות שוליים 

ממשלת ישראל ה-37
הרפורמה המשפטית בישראל